Al-Moenir (majalah)

***Al-Moenir*** marupoan majalah Islam nan mulonyo tabik di Minangkabau. Majalah ko ditabikan dek Syekh H. Abdullah Ahmad pado taun 1911 (1329 H) sarato ditolong pulo dek Syekh Abdul Karim Amrullah jo Syekh H. Muhd. Thaib Umar. Al-Munir dikaluaan dek Jami'ah Adabiah di Padang satiok hari-hari di bulan Arab jo pertengahan. Sacaro umum majalah ko barisi palajaran, pangatahuan, jo perkhabaran. Juz patamo ditabikan pado tanggal 1 April 1911 M (1 Rabi'ul-akhir 1329 H).

## Sijarah
Pado tahun 1906, muncua majalah *Al-Imam* di Singapura di bawah asuahan Tahir Jalaluddin Al-Azhari. Majalah ko dalam sajarahnyo mampunyoi kaitan nan arek jo *Al-Urwatul Wusqa*, majalah nan ditabikkan dek Jamal-al-Din Afghani jo Muhammad Abduh di Paris, Parancih. Majalah iko baredar di Samananjuang Malaya jo Pulau Sumatra. Ciek dari daerah nan mandapekkan pangaruah paliang kuek dari panabitan *Al-Imam* adolah Minangkabau.

Sasudah panabitan *Al-Imam* tahanti pado tahun 1909, wakia dari Minangkabau Abdullah Ahmad sacapeknyo basobok jo pimpinan majalah *Al-Imam* di Singapura. Dalam kunjungannyo, Abdullah Ahmad manyampaikan mukasuik untuak manabikkan majalah jo visi jo misi dakwah nan samo. Pulang dari kunjuangan ka Singapura, Abdullah Ahmad jo dukuangan para padagang lokal mulai marintis panabitan *Al-Munir* di Padang.

Pakumpulan ulama pandiri *Al-Munir* tagabuang dalam Sjarikat Ilmu, nan sakaligus manjadi badan panabitan jo pangalola *Al-Munir*. Anggotanyo tadiri dari para ulama dari kalompok pambaru di Minangkabau atau acok disabuik jo Kaum Mudo. Abdullah Ahmad indak manjadi panguruih harian. Pimpinan harian majalah adolah Marah Muhammad. Dalam jajaran dewan redaksi, nan diketuai dek Sutan Djamaluddin Abubakar, tacatat sajumlah namo di antaronyo Abdul Karim Amrullah (ayah Hamka), Muhammad Thaib Umar, jo Sutan Muhammad Salim (ayah Agus Salim). Panulih-panulih lain nan indak masuak dalam struktur kapangurusan di antaronyo Ibrahim Musa Parabek, Abbas Abdullah, Zainuddin Labay El Yunusy, jo Muhammad Jamil Jambek.

## Isi
Al-Munir barisi tantang kabaikan agama Islam jo kalapangannyo manuruik Al-Qur'an jo Hadits, ilimu sejati atau ilimu yang basambuang-sambuang di tiok juz tantang kaimanan, jo sajumlah karangan nan barisi palajaran jo pangatahuan barupo ilmu falak. Salain itu, Al-Munir barisi soal jo jawaban tantang masalah agama, perkhabaran tantang kajadian dalam nagari jo lua nagari nan tarutamo di negara Islam, sarato adab jo akhlak nan basambuang-sambuang di tiok juz.

## Pimpinan
Pamimpin jo pambantu Al-Munir tadiri dari duo ulama jo duo urang intelek. Pimpinannyo yaitu H. Abdul Karim Amrullah Danau jo Mohd. Dahlan St. Lembak Tuah. Kaduo ulama tu manjadi guru kapalo pulo di sakolah kelas I di Padang. Duo intelek nan manolong di majalah Al-Munir ko yaitu H. Mohd. Thaib Umar Batusangkar jo St. Muhd Salim nan marupoan jaksa pensiun Kota Gadang pulo. Nan manjawek soal-soal agama di Al-Munir yaitu Syekh Ibrahim Musa Parabek jo Syekh M. Jamil Parabek untuak ilimu Falak sarupo mambuek Imsakiah Al-Munir.

## Syair
Syair nan dikarang dek Syekh H. Muhd. Thaib Umar babunyi :Dengan Bismillah bergerak pena.

Memuji Allah Tuhan Maulana.

Bermacam-macam makhluk Rabbana.

Ada yang mulia ada yang hina.Syair tu mancaritoan sabab muasabab makhluk manusia nan mulia jo nan hino. Manuruik syair tu makhluk manusia nan mulia sarupo bangsa Barat jo yang hino sarupo bangsa Timur nan manjajah bangsa Barat. Urang Barat mampalajari ilimu dunia nan pantiang untuak kaparluan dunia, sahinggo urang tu maju.

## Pangalolaan
Pado taun 1914 M, Syekh Abdullah Ahmad mandirian Syarikat Ilimu nan dulunyo basaham Rp2,50. Bayaran nan ado disitu ditujuan untuak manabikan buku-buku agama Islam dalam baso Malayu, Almanak jo Imsakiah Ramadhan. Namun di kudian hari, Syarikat Ilimu nan didirian tu tabaka sahinggo buku-buku jo kitab agama nan nio ditabikan tu alun berhasil dicapai.

## Panarimoan

Oplah *Al-Munir* kiro-kiro 2.000 eksemplar. Daerah jangkauannyo maliputi Sumatra, Samananjuang Malaya, Jawa, Kalimantan, jo Sulawesi. Di antaro pambaco setia, tamasuak Ahmad Dahlan, nan ka mandirian Muhammadiyah. Ahmad Dahlan bahkan mintak izin manyalin tulisan-tulisan Haji Rasul di *Al-Munir* ka dalam bahasa Jawa untuak disebarkan kapado murid-muridnyo.

Kahadiran *Al-Munir* disusua banyak majalah nan babasis Islam di babagai daerah Minangkabau. Adabiyah School di Padang manabikkan majalah *Al-Akhbar*. Jaringan Sumatra Thawalib di babagai daerah manabikan majalah nan diedarkan tabateh, seperti *[[Al-Bayan (majalah)|Al-Bayan]]* di Parabek, *Al-Basyir* di Sungayang, *Al-Ittiqan* di Maninjau, jo *Al-Imam* di Padang Japang. Baitu pulo kalangan ulama konservatif, nan balakangan dijuluki Kaum Tuo, manabikan majalah tandingan, takah *Suluh Malayu* di bawah pimpinan Syekh Khatib Ali, jo *[[Al-Mizan (majalah)|Al-Mizan]]* di bawah pimpinan Haji Abdul Majid jo Hasan Basri.

Pado tahun 1916, Abdullah Ahmad bakarajo samo jo Ketua Sarekat Islam Tjokroaminoto untuak mandirikan majalah *Al-Islam* di Surabaya. Majalah iko manandoi dimulainyo panarimoan kaum Muslim Nusantara tahadok panggunoan huruf Latin, salain tatap manggunokan huruf Jawi.

## Baranti tabik
*Al-Munir* baranti tabik pado tahun 1915. Pado edisi tarakhia pado tanggal 5  Rabiulawal 1333 ditampilkan karangan papisahan jo judul "Khatama". Dalam karangan itu dinyatokan bahsonyo "*Al-Munir* indak dapek dilanjuikkan lai. Namun, kapado pambaco jo masarakaik Islam dianjuakan agar taruih manambah ilmunyo jo rajin mambaco." Tahantinyo panabitan majalah iko diduga akibaik kakurangan dana. Pado edisi-edisi tarakhia, berkali-kali dimuek pangumuman kapado agen-agen jo langganan untuak mangirimkan pitih langganannyo. Di sisi lain, para ulama nan mangalola majalah iko samo sakali indak mampunyoi latar balakang sabagai padagang. Panabitan pado waktu itu diadokan hanyo untuak tujuan dakwah, tanpa ado kamampuan bisnis jo profesionalitas.

Tigo tahun sasudah barakhianyoa Al-Munir, Sumatra Thawalib (usulan Abdul Karim Amrullah) manabikan majalah jo namo *Al-Munir Al-Manar* di Padang Panjang pado 1918. Majalah iko dipimpin dek cendekiawan Muslim Zainuddin Labay El Yunusi, nan marupokan kakak dari Rahmah El Yunusiyyah. Namun, majalah iko hanyo batahan salama anam tahun. Penerbitan Al-Munir Al-Manar tahanti sasudah kamatian Zainuddin Labay El Yunusi pada 1924. *Al-Munir Al-Manar* acok disabuik sabagai kalanjutan majalah *Al-Munir*. Sama jo Al-Munir, majalah iko tabik duo kali sabulan, pada awal jo patangahan bulan.

## Rujuakan


### Daptar Pustaka
*  

* 

* 

* 

* 

* 

* 

* 

* 

* 

*